CELEX: 32019R0237
Language: bg
Date: 2019-02-08 00:00:00
Title: Регламент (ЕС) 2019/237 на Комисията от 8 февруари 2019 година за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета във връзка с Международен счетоводен стандарт 28 (Текст от значение за ЕИП.)

11.2.2019   
               
               
                  BG
               
               
                  Официален вестник на Европейския съюз
               
               
                  L 39/1
               
            
         РЕГЛАМЕНТ (ЕС) 2019/237 НА КОМИСИЯТА
         от 8 февруари 2019 година
         за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета във връзка с Международен счетоводен стандарт 28
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1606/2002 на Европейския парламент и на Съвета от 19 юли 2002 г. за прилагането на международните счетоводни стандарти (1), и по-специално член 3, параграф 1 от него,
         като има предвид, че:
         
                     (1)
                  
                  
                     С Регламент (ЕО) № 1126/2008 на Комисията (2) бяха приети някои международни стандарти и разяснения, които съществуваха към 15 октомври 2008 г.
                  
               
                     (2)
                  
                  
                     На 12 октомври 2017 г. в рамките на редовния процес на подобряване с цел уеднаквяване и изясняване на стандартите Съветът по международни счетоводни стандарти (СМСС) публикува „Дългосрочни участия в асоциирани предприятия и съвместни предприятия“ (изменения на МСС 28). Целта на измененията е да се поясни, че изискванията за обезценка на Международния стандарт за финансово отчитане (МСФО) 9 „Финансови инструменти“ се прилагат за дългосрочните участия в асоциирани предприятия и съвместни предприятия.
                  
               
                     (3)
                  
                  
                     След като се допита до Европейската консултативна група за финансова отчетност, Комисията заключи, че измененията на Международен счетоводен стандарт (МСС) 28 „Инвестиции в асоциирани предприятия и съвместни предприятия“ отговарят на критериите за приемане, посочени в член 3, параграф 2 от Регламент (ЕО) № 1606/2002.
                  
               
                     (4)
                  
                  
                     Поради това Регламент (ЕО) № 1126/2008 следва да бъде съответно изменен.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Счетоводния регулаторен комитет,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В приложението към Регламент (ЕО) № 1126/2008 Международен счетоводен стандарт (МСС) 28 „Инвестиции в асоциирани предприятия и съвместни предприятия“ се изменя, както е предвидено в приложението към настоящия регламент.
         
         
            Член 2
            Предприятията прилагат посочените в член 1 изменения най-късно от началната дата на първата си финансова година, започваща на 1 януари 2019 г. или след това.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 8 февруари 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 243, 11.9.2002 г., стр. 1.
         
            (2)  Регламент (ЕО) № 1126/2008 на Комисията от 3 ноември 2008 г. за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета (ОВ L 320, 29.11.2008 г., стр. 1).
      
      
         
            ПРИЛОЖЕНИЕ
            
               Дългосрочни участия в асоциирани предприятия и съвместни предприятия
            
            (Изменения на МСС 28)
            
               Изменения на МСС 28 Инвестиции в асоциирани предприятия и съвместни предприятия
               
            
            Параграфи 14А и 45Ж—45К се добавят, а параграф 41 се заличава.
            МЕТОД НА СОБСТВЕНИЯ КАПИТАЛ
            
                     
                        14A
                     
                     
                        Предприятието прилага МСФО 9 и по отношение на други финансови инструменти в асоциирано предприятие или съвместно предприятие, за които методът на собствения капитал не се прилага. Тук спадат дългосрочни участия, които по същество формират част от нетната инвестиция на предприятието в асоциирано предприятие или съвместно предприятие (вж. параграф 38). По отношение на такива дългосрочни участия предприятието прилага МСФО 9, преди да приложи параграф 38 и параграфи 40—43 от настоящия стандарт. Когато прилага МСФО 9, предприятието не взема предвид произтичащите от прилагането на настоящия стандарт корекции на балансовата стойност на дългосрочните участията.
                     
                  ПРИЛАГАНЕ НА МЕТОДА НА СОБСТВЕНИЯ КАПИТАЛ
            …
            
                     
                        41.
                     
                     
                        [Заличен]
                        …
                     
                  ДАТА НА ВЛИЗАНЕ В СИЛА И ПРЕХОДНИ РАЗПОРЕДБИ
            …
            
                     
                        45Ж
                     
                     
                        С измененията — Дългосрочни участия в асоциирани предприятия и съвместни предприятия, издадени през октомври 2017 г., бе добавен параграф 14А и заличен параграф 41. Предприятието прилага тези изменения със задна дата в съответствие с МСС 8 за годишните отчетни периоди, започващи на или след 1 януари 2019 г., освен в случаите, посочени в параграфи 45З—45К. Разрешава се по-ранно прилагане. Ако предприятието прилага тези изменения за по-ранен период, то оповестява този факт.
                     
                  
                     
                        45З
                     
                     
                        Предприятието, което прилага за първи път измененията в параграф 45Ж, като в същото време прилага за първи път МСФО 9, прилага преходните разпоредби в МСФО 9 по отношение на дългосрочните участия, описани в параграф 14А.
                     
                  
                     
                        45И
                     
                     
                        Предприятието, което прилага за първи път измененията в параграф 45Ж, след като е приложило за първи път МСФО 9, прилага преходните разпоредби в МСФО 9, необходими за прилагането на установените в параграф 14А изисквания по отношение на дългосрочните участия. За тази цел всяко позоваване на датата на първоначалното прилагане в МСФО 9 следва да се чете като позоваване на началото на годишния отчетен период, в който предприятието прилага за първи път тези изменения (датата на първоначалното прилагане на измененията). От предприятието не се изисква да преизчислява предходните периоди с оглед на прилагането на измененията. Предприятието може да преизчислява предходните периоди единствено в случай че това е възможно без използване на получена впоследствие информация.
                     
                  
                     
                        45Й
                     
                     
                        От предприятието, което прилага временното освобождаване от МСФО 9 в съответствие с МСФО 4 Застрахователни договори, когато прилага за първи път измененията в параграф 45Ж, не се изисква да преизчислява предходните периоди с оглед на прилагането на измененията. Предприятието може да преизчислява предходните периоди единствено в случай че това е възможно без използване на получена впоследствие информация.
                     
                  
                     
                        45K
                     
                     
                        Ако предприятието не преизчисли предходните периоди, прилагайки параграф 45И или параграф 45Й, към датата на първоначалното прилагане на измененията то трябва да признае в началното салдо на неразпределената печалба (или по целесъобразност — в друг компонент на собствения капитал) всяка разлика между:
                        
                                    а)
                                 
                                 
                                    предишната балансова стойност на дългосрочните участия, описани в параграф 14А, към тази дата; и
                                 
                              
                                    б)
                                 
                                 
                                    балансовата стойност на тези дългосрочни участия към тази дата.